SAV บริษัทไทย ที่เป็นเจ้าของวิทยุการบิน ในกัมพูชา
หากให้เรานึกถึง บริษัทที่ทำธุรกิจเกี่ยวข้องกับสนามบิน หลายคนก็น่าจะคุ้นเคยกับบริษัท ท่าอากาศยานไทย หรือ AOT  รัฐวิสาหกิจเจ้าของสนามบินเกือบทุกแห่งในประเทศไทย
25 ก.พ. 2564

SAV บริษัทไทย ที่เป็นเจ้าของวิทยุการบิน ในกัมพูชา /โดย ลงทุนแมน
หากให้เรานึกถึง บริษัทที่ทำธุรกิจเกี่ยวข้องกับสนามบิน
หลายคนก็น่าจะคุ้นเคยกับบริษัท ท่าอากาศยานไทย หรือ AOT 
รัฐวิสาหกิจเจ้าของสนามบินเกือบทุกแห่งในประเทศไทย
แต่รู้หรือไม่ว่า ยังมีอีกบริษัทที่ทำธุรกิจควบคุมการจราจรทางอากาศ
ซึ่งแม้ว่าจะเป็นบริษัทสัญชาติไทย แต่ไม่ได้ทำธุรกิจในบ้านเรา
และดำเนินธุรกิจอยู่ในประเทศกัมพูชา
แล้วบริษัทที่ว่านี้ คือใคร?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
บริษัทแห่งนี้ชื่อว่า แคมโบเดีย แอร์ ทราฟฟิค เซอร์วิส จํากัด หรือ CATS
ซึ่งเป็นบริษัทลูกของ สามารถ เอวิเอชั่น โซลูชั่นส์ จำกัด (มหาชน) หรือ SAV
โดย CATS เป็น ผู้ให้บริการควบคุมการจราจรทางอากาศ 
ในประเทศกัมพูชาทุกสนามบินเพียงรายเดียว
จากการได้รับสัมปทานจำนวน 39 ปี
โดยสัมปทานที่ว่านี้ จะสิ้นสุดในปี พ.ศ. 2584 หรือในอีก 20 ปีข้างหน้า
ปัจจุบัน ประเทศกัมพูชา มีสนามบินจำนวน 6 แห่ง แบ่งออกเป็น
สนามบินที่ให้บริการในประเทศ และระหว่างประเทศ จำนวน 3 แห่ง ได้แก่
สนามบินนานาชาติพนมเปญ 
สนามบินนานาชาติเสียมเรียบ 
และสนามบินนานาชาติสีหนุ
และสนามบินที่ให้บริการเฉพาะในประเทศอีก 3 แห่ง ได้แก่
สนามบินพระตะบอง
สนามบินเกาะกง 
และสนามบินสตึงเตรง
แล้วทีนี้เรามาดูกันว่า CATS มีรายได้มาจากไหนบ้าง?
รายได้ของ CATS แบ่งออกเป็น 3 ประเภท ตามโครงสร้างธุรกิจ
- รายได้ค่าบริการสำหรับเที่ยวบินที่บินขึ้น-ลงในประเทศ 
เรียกเก็บจากสายการบินที่ทำการบินขึ้น-ลง ที่สนามบินในประเทศกัมพูชาและเส้นทางการบินอยู่ภายในประเทศกัมพูชาเท่านั้น
- รายได้ค่าบริการสำหรับเที่ยวบินที่บินขึ้น-ลงระหว่างประเทศ 
เรียกเก็บจากสายการบินที่มีการทำการบินขึ้น-ลง ที่สนามบินภายในประเทศกัมพูชามีเส้นทางการบินระหว่างประเทศกัมพูชากับประเทศอื่นๆ
- รายได้ค่าบริการสำหรับเที่ยวบินที่บินผ่านเขตน่านฟ้ากัมพูชา 
เรียกเก็บจากสายการบินที่มีการนำเครื่องบินบินผ่านเขตน่านฟ้ากัมพูชา แต่ไม่ได้ลงจอด
เราลองมาดูผลประกอบการของ CATS กันว่าเป็นอย่างไรบ้าง?
ปี 2559 รายได้ 1,771 ล้านบาท กำไร 279  ล้านบาท
ปี 2560 รายได้ 1,855 ล้านบาท กำไร 318 ล้านบาท
ปี 2561 รายได้ 1,930 ล้านบาท กำไร 253 ล้านบาท
ที่ผ่านมา CATS มีรายได้ที่เติบโต ซึ่งเป็นผลมาจากการขยายตัวทางเศรษฐกิจและการท่องเที่ยว
ในประเทศกัมพูชาที่ปรับตัวเพิ่มสูงขึ้น
เมื่อ CATS มีรายได้ค่าบริการในทุกสนามบินของกัมพูชา
นั่นเท่ากับว่าธุรกิจนี้ ถือเป็นธุรกิจที่ไร้คู่แข่ง
ซึ่งธุรกิจวิทยุการบินก็ถือว่าเป็นธุรกิจที่มีพื้นฐานที่ดีอีกธุรกิจหนึ่ง
เพราะไม่ว่าจะเดินทางภายในประเทศ ระหว่างประเทศ 
หรือแค่บินผ่านน่านฟ้าของกัมพูชา
ก็ต้องเสียเงินให้กับทาง CATS อย่างหลีกเลี่ยงไม่ได้
อย่างไรก็ตาม พอขึ้นชื่อว่าธุรกิจ 
ไม่ว่าจะแข็งแกร่งขนาดไหน 
ก็จะมีคำว่าความเสี่ยงตามมาเสมอ
แล้วความเสี่ยงของธุรกิจการบิน คืออะไร?
ความเสี่ยงที่สำคัญที่สุดของ CATS ก็คือ “สัมปทาน”
ที่พูดแบบนี้ก็เพราะว่า ธุรกิจบริหารจัดการจราจรทางอากาศ
จำเป็นต้องได้รับสัมปทานจากภาครัฐ 
ทำให้ CATS มีความเสี่ยงที่จะไม่ได้รับการต่อสัมปทาน 
หรือถูกยกเลิกสัมปทานก่อนครบกำหนดอายุสัญญา
ในขณะเดียวกัน อีกหนึ่งความท้าทายของธุรกิจนี้ก็คือ ปริมาณการบินที่ลดลง
เช่นในปีที่ผ่านมา คงเป็นตัวอย่างที่เราเห็นได้ชัดเจนที่สุด 
เพราะทั่วโลกเกิดโรคระบาดอย่างหนัก
การบินระหว่างประเทศต้องหยุดชะงักลง
เรื่องดังกล่าวส่งผลกระทบทำให้รายได้ในส่วนของค่าบริการสำหรับเที่ยวบินภายในประเทศ และ ระหว่างประเทศ หายไปแทบทั้งหมดอย่างหลีกเลี่ยงไม่ได้
แต่เรื่องนี้ ก็อาจถือเป็นผลกระทบระยะสั้น 
เพราะเมื่อทุกอย่างกลับมาเป็นปกติ 
การเดินทางทางอากาศ ก็น่าจะกลับมาเป็นแบบเดิม..
----------------------
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-